**Монгол Улсын Их Хурлын 2017 оны намрын ээлжит чуулганы**

**Аюулгүй байдал, гадаад бодлогын байнгын хорооны**

**11 дүгээр сарын 17-ны өдөр /Баасан гараг/-ийн**

**хуралдааны гар тэмдэглэл**

 Аюулгүй байдал, гадаад бодлогын байнгын хорооны дарга О.Содбилэг ирц, хэлэлцэх асуудлын дарааллыг танилцуулж, хуралдааныг даргалав.

 Хуралдаанд ирвэл зохих 19 гишүүнээс 11 гишүүн ирж, 57.9 хувийн ирцтэйгээр хуралдаан 17 цаг 21 минутад Төрийн ордны “Г” танхимд эхлэв.

*Чөлөөтэй: Б.Бат-Эрдэнэ, Д.Лүндээжанцан;*

*Эмнэлгийн чөлөөтэй: Н.Оюундарь, Я.Санжмятав, Ж.Энхбаяр;*

*Тасалсан:**Б.Наранхүү, А.Ундраа.*

 ***Нэг. Дэд хорооны бүрэлдэхүүнд өөрчлөлт оруулах тухай асуудал***

 Хуралдаанд Аюулгүй байдал, гадаад бодлогын байнгын хорооны ажлын албаны ахлах зөвлөх Ш.Хишигсүрэн, зөвлөх Б.Түвшинтөгс, референт Б.Гандиймаа, Д.Түвшинбилэг нар байлцав.

 Аюулгүй байдал, гадаад бодлогын байнгын хорооны дарга О.Содбилэг Дэд хорооны бүрэлдэхүүнд өөрчлөлт оруулах тухай асуудлыг танилцуулав.

 **О.Содбилэг: -** Аюулгүй байдал, гадаад бодлогын байнгын хорооны дэргэдэх Тусгай хяналтын дэд хорооны бүрэлдэхүүнийг 7 гишүүнтэй болгоё гэсэн саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 1

 Бүгд: 11

 90.9 хувийн саналаар санал дэмжигдлээ.

 Дэд хорооны бүрэлдэхүүнд өөрчлөлт оруулахтай холбогдуулан Улсын Их Хурлын гишүүн О.Содбилэг Улсын Их Хурал дахь Ардчилсан намын бүлгээс Улсын Их Хурлын гишүүн Л.Болд, Улсын Их Хурал дахь Монгол Ардын намын бүлгээс Улсын Их Хурлын гишүүн Д.Оюунхорол, Улсын Их Хурлын гишүүн Х.Нямбаатар Улсын Их Хурлын гишүүн Т.Аюурсайхан нарын нэрийг дэвшүүлж байгааг мэдэгдэв.

 Улсын Их Хурлын гишүүн О.Баасанхүү, Л.Болд, Ц.Мөнх-Оргил нар санал хэлэв.

**О.Содбилэг: -** Нууц санал хураалт явуулъя гэсэн горимын саналыг дэмжье гэсэн санал хураалт явуулъя.

 Зөвшөөрсөн: 12

 Татгалзсан: 0

 Бүгд: 12

 100 хувийн саналаар горимын санал дэмжигдлээ.

Нууц санал хураалтыг хийхээр болсон тул Улсын Их Хурлын гишүүн Х.Нямбаатар, Ц.Мөнх-Оргил, Б.Энх-Амгалан нарын бүрэлдэхүүнтэйгээр тооллогын комиссыг байгуулав.

Улсын Их Хурлын гишүүд нууцаар саналын хуудсыг бөглөж, саналаа санал хураалтын хайрцагт хийв.

Тооллогын комисс саналын хуудсуудыг тоолж, гарсан дүнг Улсын Их Хурлын гишүүн Х.Нямбаатар танилцуулав.

**О.Содбилэг: -** Нууц санал хураалтаар хамгийн олон санал авсан Улсын Их Хурлын гишүүн Л.Болд, Д.Оюунхорол нарыг дэд хорооны бүрэлдэхүүнд оруулах саналыг дэмжье гэсэн санал хураалт явуулъя.

Зөвшөөрсөн: 10

 Татгалзсан: 2

 Бүгд: 12

 83.3 хувийн саналаар санал дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн О.Содбилэг Улсын Их Хурлын чуулганы нэгдсэн хуралдаанд танилцуулахаар тогтов.

*Хуралдаан 36 минут үргэлжилж, 19 гишүүнээс 12 гишүүн ирж, 63.2 хувийн ирцтэйгээр 17 цаг 57 минутад өндөрлөв.*

 Тэмдэглэлтэй танилцсан:

 АЮУЛГҮЙ БАЙДАЛ, ГАДААД

 БОДЛОГЫН БАЙНГЫН

 ХОРООНЫ ДАРГА О.СОДБИЛЭГ

 Тэмдэглэл хөтөлсөн:

 ПРОТОКОЛЫН АЛБАНЫ

 ШИНЖЭЭЧ Ц.АЛТАН-ОД

**МОНГОЛ УЛСЫН ИХ ХУРЛЫН**

**2017 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**11 ДҮГЭЭР САРЫН 17-НЫ ӨДӨР /БААСАН ГАРАГ/-ИЙН**

**ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

 **Хуралдаан 17 цаг 21 минутад эхлэв.**

 **О.Содбилэг: -** Сайн байцгаана уу? Өнөөдрийн Аюулгүй байдал, гадаад бодлогын байнгын хорооны ирц бүрдсэн байна. 19 гишүүнээс 11 гишүүн хүрэлцэн ирж, 57.9 хувийн ирцтэй 2017 оны 11 дүгээр сарын 17-ны өдрийн хуралдаан нээснийг мэдэгдье.

 Манай өнөөдрийн Байнгын хорооны хуралдаанаар хэлэлцэх нэг асуудал байгаа. Ардчилсан намын бүлгийн зүгээс завсарлага аваад Байнгын хороо хуралдуулахаар Улсын Их Хурлын чуулган дээр шийдвэр гараад хуралдаж байна.

 Тусгай хяналтын дэд хорооны бүрэлдэхүүний тухай асуудал гэж байна. Хэлэлцэх асуудлаар саналтай гишүүн байна уу? Алга уу? За хэлэлцэх асуудалдаа оръё.

 Ингээд дэд хорооны бүрэлдэхүүний тухай асуудлыг өнөөдөр хэлэлцье. Хэлэлцэж байгаа асуудалтай холбогдуулан Ардчилсан намын бүлэг саналаа өгсөн байгаа. Тэгээд Аюулгүй байдал, гадаад бодлогын байнгын хорооны бүрэлдэхүүн Тусгай хяналтын дэд хороонд Улсын Их Хурлын гишүүн Я.Санжмятав гишүүн дээр нэмж Улсын Их Хурлын гишүүн Л.Болдыг оруулах саналтай байна гэсэн саналаа өгсөн байгаа. Энэ саналыг харгалзаж Тусгай хяналтын дэд хорооны бүрэлдэхүүний асуудал дээр Байнгын хорооны даргын хувьд би Байнгын хорооны дэргэдэх дэд хорооны бүрэлдэхүүнийг 7 гишүүнтэй болгоё гэсэн санал дэвшүүлж байна. Энэ саналыг дэмжиж байгаа гишүүд санал хурааж саналаа өгнө үү. Санал хураая.

 11 гишүүнээс 10 гишүүн санал өгч, 90.9 хувиар санал дэмжигдлээ.

 7 гишүүнтэй дэд хороо бүрэлдэхүүнтэй болохоор ингээд шийдэгдлээ. Энэ 7 гишүүнтэй болж байгаа болохоор шинээр 2 манай Байнгын хорооны гишүүнээс одоо 2-ыг энэ дэд хорооны бүрэлдэхүүнд оруулах саналыг би Байнгын хороон даргын хувьд гаргаж байна.

 Та бүхэн мэдэж байгаа. Улсын Их Хурлын чуулган дээр манай энэ дэд хорооны бүрэлдэхүүний асуудал ороход гишүүд бас саналаа хэлсэн байгаа. Энэ дэд хороо бол бас их чухал нарийн асуудал улсын нууцтай холбоотой асуудал авч хэлэлцдэг. Уламжлалаараа бол ер нь цөөхөн бүрэлдэхүүнтэй явж ирсэн. Тэрнээс гадна тэр дэд хороонд орж байгаа гишүүд нь бол туршлагатай салбарын буюу одоо парламентын туршлагатай хүмүүс байна. Байж явж ирсэн юм гэсэн ийм зарчмын асуудал яригдсан. Гишүүдийн зүгээс.

 Тийм учраас би Байнгын хорооны даргын хувьд манай Байнгын хорооны 2 гишүүний нэрийг дэвшүүлье гэсэн саналтай байна. Нэгдүгээрт, Ардчилсан намаас одоо нэр дэвшүүлж байгаа Л.Болд гишүүнийг. Мөн манай Байнгын хорооны гишүүн Улсын Их Хурлын гишүүн Д.Оюунхоролыг би дэвшүүлж байна. Энэ 2 хүн манай Байнгын хорооны гишүүд дотроос Улсын Их Хуралд хамгийн их сонгогдсон ийм хүмүүс байгаа юм. Энэ дэд хорооны бас нэг явагдаж ирсэн ийм зарчимд бас нийцэх ийм туршлагатай улс төрчид. Олон удаа Улсын Их Хурлын сонгуулиар сонгогчдоосоо мандат авч сонгогдсон энэ 2 хүнийг би дэвшүүлж байна.

 Тэгээд нэмж нэр дэвшүүлэх бодол саналтай гишүүн байвал нэрээ өгнө үү. Х.Нямбаатар гишүүн.

 **Х.Нямбаатар: -** Би Т.Аюурсайхан гишүүний нэрийг нэмж дэвшүүлж байна.

 **О.Содбилэг: -** Т.Аюурсайхан гишүүний нэрийг дэвшүүлж байна. Тэгэхээр энэ Байнгын хорооны дэд хорооны бүрэлдэхүүнд 2 хүн нэмье гэж сая бид нар санал хураагаад 7 хүний тоон дээр саналаа хураачихсан учраас 2 гарч байгаа энэ дэд хорооны гишүүний нэр дээр 3 хүн өрсөлдөх болж байна гэж ойлгож байна. Тийм үү.

 Энэ санал, нэр дэвшүүлэлт дээр өөр саналтай гишүүн байна уу? Ингээд нэр дэвшилт дууслаа. Тэгэхээр 3 хүн нэр дэвшихээр болж байна. Улсын Их Хурлын гишүүн Л.Болд, Улсын Их Хурлын гишүүн Д.Оюунхорол, Улсын Их Хурлын гишүүн Т.Аюурсайхан гэдэг 3 хүн нэр дэвшихээр болж байна.

 Ингээд хурал зохион байгуулагчийн зүгээс одоо бэлтгэл. Санал хураалтаа явуулах дээрээ ямар зарчим явуулах вэ? О.Баасанхүү гишүүн.

 **О.Баасанхүү: -** Би бол ил хиймээр байна. Нэр дэвшиж ч болохгүй зовлонтой юм. Туршлагатай. Сүүлийн үед чинь ингээд байна шүү дээ. Туршлагатай, жудагтай ч гэнэ үү гишүүд энэ дэд хороонд ордог гээд. Тэгээд би одоо туршлагагүй, жудаггүй ч юм уу хаашаа юм. Нээрээ. Өнөөдөр Ц.Даваасүрэнгийн ярьж байгаагаар бол тэр дотроо нэг хэдэн ингээд гишүүдийн нэр хэлж байгаа юм.

 Анх удаагаа орж ирлээ гээд муу гэсэн үг биш. Олон жил сонгогдлоо гээд бас сайн гэсэн үг биш. Аль аль нь л Их Хурлын гишүүн, аль аль нь л өнөөдөр өөрийн гэсэн зарчим мөрөөрөө байгаа. Өмнө нь хаалттай гэсэн чинь одоо яг шударга л гэе. Эсвэл худлаа юм уу, үнэн юм уу. Чамайг дэмжинэ гээд л зөв зүгээр ингээд юу гэдэг юм байсан хүн чинь ганцхан би өөрөө өөртөө өгсөн байгаа. Тэгээд би бүр гайхсан байхгүй юу. 2 байгаа шүү дээ. 2 хүний санал байгаа. Үгүй үгүй. Тэгэхдээ ийм ичмээр байж болохгүй байхгүй юу. Эргэж уулзахгүй нүүр шиг. Би одоо тэр хүмүүсийг зүгээр хараад гайхаж байна. Ядаж Ардчилсан намынхан надад өгсөн юм уу гэсэн. Надад өгөөгүй. Би ганцаараа. Тэгсэн хэрнээ арван хэдээрээ, тэдээр, есөөрөө гээд.

 Тэгээд би юу гэж ойлгосон бэ гэвэл энэ зүгээр ядаж Содоо минь надад өгсөн байлгүй дээ. Чи чинь өөрөө арай өөр юм ярьсан шүү дээ найз аа. Бид залуу хүмүүс бас тэгж хоёрын. Би гарахгүй байж болно. Энэ Тусгай хяналтын дэд хороонд орох гэж улайраад байдгийг нь ч ойлгохгүй байна.

 Зүгээр давхар иргэншлийн асуудлыг ярих гэж байгаа нэрээр намайг отказалж байгааг би мэднэ. Энэ дотор ашиг сонирхолтой хүн байгаа. Би маргааш одоо нэг дэх өдөр би явж ирчихээд энэ нэг балай хэрүүл нь дууссаны дараа би өөрөө тэр хүмүүсийг зарлаад нэрлээд тэгээд хүн гүтгэсэн хэргээрээ шорондоо суугаад гарч ирээд түүхэн үнэнийг нотолно. За баярлалаа.

 **О.Содбилэг: -** О.Баасанхүү гишүүн саналаа хэллээ. Тэгэхдээ одоо өмнөх Байнгын хорооны хурал дээр бол бас 2 хүний нэр дээр хүмүүс 2-оос олон хүн нэр дэвшээд тэгээд нууцаар санал хураагаад явчихсан.

 Та бид хоёр одоо найз байх уу, үгүй юу. Тэр бол бид нар өнөөдөр төрийн ажил ярьж байна. О.Баасанхүү гишүүн ээ. Тийм ээ. Тэгээд одоо ажилдаа оръё. Л.Болд гишүүнд микрофон өгье.

 **Л.Болд: -** Тамгын газраас хуулиа уншаад өгчихсөн нь дээр байх. Дэд хорооны бүрэлдэхүүнийг Улсын Их Хурлын даргатай намын бүлгүүд зөвшилцсөнөөр хуульд бичсэн байгаа. Тэгээд намын бүлгүүд дэд хорооны даргыг Улсын Их Хурлын даргатай зөвшилцсөн гэж ойлгож байгаа.

 Тэгээд өөрөөр хэлбэл энд бол мэдээжийн хэрэг өөрийнхөө намын хүний эсрэг өгдөг гишүүн гэж бараг байхгүй шүү дээ. Тэгэхээр санал хураалт ямар ч утгагүй болж байгаа байхгүй юу. Тэгээд үнэхээр Их Хурлын дарга дээр зөвшилцсөн юм уу, үгүй юм уу гэдгийг Их Хурлын даргыг авчирч сонсъё л гэж бодож байна. Тэрнээс нааш энэ санал хураалт хийх бололцоо байхгүй. Тэгээд Их Хурлын дарга өөрөө намын бүлгүүдтэйгээ ингэж зөвшилцсөн юм бол энэ бол. Эсвэл одоо намын бүлэг дотроо олон хүн өрсөлдөж байгаа бол өөрийнхөө квот дээр нэг өөр. Их Хурлын дарга дээр намын бүлгүүдэд суудал хуваарилаад тэр дээрээ өрсөлдөж байгаа бол нэг өөр. Тэгэхгүй бол энэ өөрөө ингээд зарчимгүй болчихоод байна л даа. Тийм ээ.

Энэ чинь та бүхэн мэдэж байгаа шүү дээ. Энэ чинь бол угаасаа одоо 7-гийн 7 гишүүнтэй. Тэгэхээр цөөнхийн бүлэг дээр бол 2 суудал хуваарилъя. Тэрийгээ цөөнхөөс дэвшинэ. Та нар цөөнхөөс дэвшиж байгаа хүнийг дэмжихгүй байх эрх байгаа. Тэгэх юм бол цөөнхийн бүлэг дахиад өөр хүнийг дэвшүүлэх бололцоотой. Тийм биз. Тэрнээс болбол одоо та нар бүлэг дээрээ бол бас байгаа квот дээрээ одоо хэдэн хүн дэвшүүлээд эргээд бүлэг дээрээ шийдээд, бүлэг дээрээ шийдээгүй бол энд шийдэх энэ зарчим бол явж болно л доо.

Үүнийгээ тодорхой болгохгүй бол болохгүй. Их Хурлын даргаас мэдээлэл авах хэрэгтэй. Үнэхээр намын бүлгүүдтэй зөвшилцсөн юм уу, үгүй юм уу? Тэгж байж бид нар хуулиа биелүүлэхгүй бол энэ хууль бус сонгууль. Дахиад Их Хурал дээр очоод хоёрын хооронд баахан илүү улс төр болох гээд байна шүү дээ. Тийм ээ. Энийг хангаж өгөөч гэж хүсэж байна.

**О.Содбилэг: -** Ер нь бол зөвшилцөл явагдсан. Тийм учраас одоо 7 гээд ийм тоо би хэлж байгаа юм. Тийм учраас ингээд өнөөдөр явж байгаа. Харин энэ дэгийн хууль дээр ч тэр аль нэгэн нам, эвслээс заавал тэд байна гэсэн тоо заасан юм бол байхгүй.

Харин тэгээд зөвшилцөөд 7 болгоё. Танд одоо дэвших боломжийг олгоод ингээд нэр чинь дэвшээд явж байна. Л.Болд гишүүн ээ. Энэ дээр өөр саналтай хүн байна уу? Ц.Мөнх-Оргил гишүүн.

**Ц.Мөнх-Оргил: -** Байнгын хороон дарга Та энэ хоёр гишүүний нэр дэвшүүлэхдээ бүлгүүдтэйгээ зөвшилцсөн, Их Хурлын даргатай санал солилцсон гэж ойлгож болох уу?

**О.Содбилэг: -** Тэгсэн.

**Ц.Мөнх-Оргил: -** Тэрийгээ Та тод хэлчихвэл хүмүүсийн санал хураалтад ойлгомжтой болох юм болов уу гэж.

Зүгээр заавал Ардчилсан намаас оруулах одоо тэр тоо хязгаар гээд тэгэх юм бол 25 бүлэгтэй Монгол Ардын Нам өнгөрсөн 4 жил нэг л төлөөлөгчтэй байх нь байсан л даа. Процент тогтох бол хэрэггүй. Зүгээр энэ удаа ингээд тохирсон бол одоо тэр тохирсон юугаараа л явсан нь дээр л дээ. Үнэхээр тийм тохиролцоо байсан юм уу. Бүлгүүдийн хооронд тохиролцоо байсан юм уу. Намын дарга энийг Тантай ярьж зөвшилцөөд ийм хэлбэрээр хийж байгаа юм уу гэдгийг л тодруулаад өгчихөөч.

Тэгэхгүй бол наад хайчинд орчихоод байна шүү дээ. Нэг талаас эмэгтэйчүүдийн 25 хувь нь квот гээд. Эмэгтэйчүүдийн 25 хувийн квот гээд хуулийн нэг хайч. Нөгөө талаас нь хоёр бүлэг тохирсон бас нэг хайч байгаа бол энэ хоёр гаргахгүй бол.

**О.Содбилэг: -** Тэгээд энэ хоёр хүнийг би дэвшүүллээ. Одоо 3 болчихлоо. Тэгэхдээ би давтаж хэлье. Энд зөвшилцөж 7 болгоод ингээд бид нар сая баталчихлаа. Тийм учраас энэ 7 дээрээ одоо 3 хүн нэр дэвшиж байгаа. Энэ хүмүүсийнхээ Байнгын хорооны гишүүдийнхээ саналыг аваад санал хураалт хийгээд асуудлаа шийдье.

Хурал зохион байгуулагч санал хураалт бэлтгэлдээ оръё. Би бол өмнөх жишгээр ярьж байна. 2 мест дээр 2-оос илүү хүн явж байгаа болохоор, хүний асуудал болохоор нууцаар санал хураая гэж явсан болохоор нууцаар хийе гэдэг санал гаргаж байна. Би тийм горимын санал гаргаж байна. Горимын саналаар санал хураачих уу?

Тэгээд горимын саналыг хуралдаанд оролцож байгаа бүх гишүүн дэмжлээ.

Нууцаар санал хураалт хийхээр болж байна. Тэгэхээр нууц санал хураалт хийж байгаа болохоор тооллогын комисс байгуулчихъя. Тооллогын комисст өмнөх Байнгын хороонд тооллого хийсэн Ц.Мөнх-Оргил гишүүн, Х.Нямбаатар гишүүн хоёр ороод. Б.Энх-Амгалан гишүүн, Ц.Мөнх-Оргил гишүүн, Х.Нямбаатар гишүүн гурав орчихъё. Бэлтгэлдээ оръё.

Санал хураалтын үед зураг авахгүй шүү. Тийм. Нууц санал хураалт явж байгаа. Сэтгүүлчид хурлын заалнаас гарна уу. Гишүүд саналаа өгнө үү.

Санал хураалт дуусаж байна. Нууцаар санал хураалаа. Тооллогын комисс дүнгээ танилцуулах уу? Х.Нямбаатар гишүүн.

**Х.Нямбаатар: -** 12 санал. 10 илүү хүчинтэй. Л.Болдын төлөө 7 санал, Д.Оюунхоролын төлөө 11 санал, Т.Аюурсайханы төлөө 5 санал. Л.Болд, Д.Оюунхорол нар олонхийн санал авсан байна.

**О.Содбилэг: -** Байнгын хорооны дэргэдэх дэд хорооны бүрэлдэхүүнд 2 гишүүн нэмж орж байгаа. Тэгээд сая нууцаар санал хураалт хийгдэж 2 гишүүн хамгийн олон санал авсан Улсын Их Хурлын гишүүн Л.Болд, Улсын Их Хурлын гишүүн Д.Оюунхорол нар байна.

Энэ хоёр гишүүнийгээ дэд хорооны бүрэлдэхүүнд оруулъя гэдгийг дэмжье гэсэн томъёоллоор санал хураалт хийе.

Санал хураалтад 10 гишүүн дэмжиж, 83.3 хувийн саналаар санал дэмжигдлээ.

Ингээд Тусгай хяналтын дэд хорооны бүрэлдэхүүний тухай асуудал өнөөдөр шийдэгдэж тус асуудлыг, санал, дүгнэлтийг Улсын Их Хурлын гишүүн би танилцуулчихъя. О.Содбилэг Улсын Их Хурлын чуулганд танилцуулъя.

Ингээд өнөөдрийн Аюулгүй байдал, гадаад бодлогын байнгын хорооны хуралдаанаар хэлэлцэх асуудал дууссан тул хуралдаан өндөрлөснийг мэдэгдье. Та бүхэндээ баярлалаа.

**Хуралдаан 36 минут үргэлжилж, 17 цаг 57 минутад өндөрлөв.**

 Дууны бичлэгээс буулгасан:

 ПРОТОКОЛЫН АЛБАНЫ

 ШИНЖЭЭЧ Ц.АЛТАН-ОД